KOMISSION TIEDONANTO yhteisön toimintasuunnitelmasta ympäristönsuojelua koskevien vaatimusten sisällyttämiseksi yhteiseen kalastuspolitiikkaan

SISÄLLYS

1. Johdanto

2. Tarkoitus

3. Suuntaa-antavat periaatteet

4. Ensisijaiset toimenpiteet

5. Täydentävät toimenpiteet

6. Seuranta

7. Kuuleminen

8. Kohteet ja aikataulut (työohjelma)

9. Uudelleentarkastelu

LIITE

1. Johdanto

Ympäristönsuojelun vaatimusten sisällyttäminen yhteisön politiikkoihin on perustamissopimuksen 6 artiklasta johtuva velvoite. Tässä asiakirjassa komissio vastaa kalastusneuvoston kehotukseen, jonka se antoi 25 päivänä huhtikuuta 2001 ympäristönsuojelua koskevien vaatimusten ja kestävän kehityksen sisällyttämisestä yhteiseen kalastuspolitiikkaan koskevien päätelmien yhteydessä, esittää konkreettisia ehdotuksia ympäristönsuojelua koskevien vaatimusten sisällyttämiseksi yhteiseen kalastuspolitiikkaan sitä uudistettaessa.

Nykytilanteen analyysin ja vastuullisesta kalastuksesta käydyn kansainvälisen keskustelun [1] perusteella komissio on jo useammissa poliittisissa asiakirjoissa [2] esittänyt ajatuksiaan ympäristövaatimusten sisällyttämisestä YKP:hen. Tämän asiakirjan tarkoituksena on esittää nämä ajatukset toimintasuunnitelmassa, joka sisältää tarkoituksen ja periaatteita, keinoja, tavoitteita ja aikatauluja, jotta yhteisen kalastuspolitiikan (YKP) avulla voitaisiin tehokkaasti tarttua ympäristönsuojelullisiin haasteisiin. Komissio on tämän toimintasuunnitelman laadinnassa ottanut huomioon neuvoston ja Euroopan parlamentin päätelmät sekä neuvoa-antavan kalatalouskomitean ja tieteellis-teknis-taloudellisen kalastuskomitean lausunnot edellä mainituista poliittisista asiakirjoista.

[1] Kuten vastuullisen kalastuksen menettelysääntöjen sopimiseen johtaneet keskustelut.

[2] KOM(1999)363 (kalavarojen hoito ja meriympäristön luonnonsuojelu), KOM(2001)143 (ympäristönsuojelua koskevien vaatimusten sisällyttäminen yhteiseen kalastuspolitiikkaan - strategian keskeiset osat), KOM(2001)162 (biologista monimuotoisuutta koskeva toimintasuunnitelma).

2. Tarkoitus

Tämän toimintasuunnitelman tarkoituksena on määritellä suuntaa-antavat periaatteet, hoitotoimet ja työohjelma ympäristönsuojelun vaatimusten sisällyttämiseksi YKP:hen kestävän kehityksen edistämiseksi.

3. Suuntaa-antavat periaatteet

Ympäristönsuojelun sisällyttäminen YKP:hen perustuu seuraaviin periaatteisiin:

- YKP:n avulla osallistutaan EY:n perustamissopimuksen 174 artiklassa esitettyjen ympäristönsuojelullisten tavoitteiden toteuttamiseen rajoittamatta taloudellisten ja sosiaalisten tavoitteiden soveltamista;

- YKP perustuu seuraaviin periaatteisiin: ennaltavarautuminen, ennaltaehkäisy, ympäristövahinkojen torjuminen lähteillä ja saastuttaja maksaa;

- YKP:ssä pyritään ekosysteemiperusteisen lähestymistavan asteittaiseen täytäntöönpanoon tieteellisen tietämyksen sallimissa puitteissa;

- yhteisön sitoutumisaste näihin periaatteisiin on sama sen omissa kalavarojen hoitoa koskevissa päätöksissä ja kansainvälisellä tasolla.

4. Ensisijaiset toimenpiteet

Ympäristönsuojelua koskevien vaatimusten yhteiseen kalastuspolitiikkaan sisällyttämiseen tähtäävissä hoitotoimissa olisi etusija annettava seuraaville:

- kalastuksen määrän vähentäminen pyyntialueilla kestävälle tasolle monivuotisissa hoitosuunnitelmissa; mahdollisuuksien mukaan ja tieteellisten lausuntojen perusteella, tämä vähentäminen tulisi kohdistaa kalastustoimintaan, jolla on haitallinen vaikutus sekä kalakantojen kestävyyteen että muiden kuin kaupallisten lajien ja elinympäristöjen suotuisaan suojelutilanteeseen;

- kalastusmenetelmien parantaminen poisheitettyjen kalojen määrien, tahattomien sivusaaliiden ja elinympäristövaikutusten vähentämiseksi. Lähikuukausina komissio laatii toimintasuunnitelman kalojen poisheitoista ja sopivista ehdotuksista haiden, valaiden ja merilintujen suojelemiseksi kalastuksen haittavaikutuksilta;

- julkisen tuen poistaminen kalastuslaivaston nykyaikaistamista tai uudistamista varten, lukuun ottamatta turvallisuuden tai tuotteen laadun parantamiseen myönnettävää tukea, joka ei lisää kalastuskapasiteettia.

Lisäksi YKP:ssä olisi otettava huomioon seuraavat seikat:

- kalastuksen monimuotoisuuden toimintasuunnitelmassa [3] esitetyt toimenpiteet, joita ei ole erityisesti mainittu tässä tiedonannossa; erityistä huomiota olisi kiinnitettävä tärkeimpien ja haavoittuvaisimpien kalakantojen pitkän aikavälin hoitosuunnitelmiin, keskeisten elinympäristöjen ja biotooppien tunnistamiseen, ajallisten ja alueellisten kieltojen ja rajoitusten laatimiseen ja parhaiden kalastuskäytäntöjen suuntaviivojen kehittämiseen;

[3] KOM(2001) 164, osa IV.

- toimenpiteet sellaisten kalastuskäytäntöjen kannustamiseksi, joilla edistetään ympäristönsuojelua koskevien vaatimusten sisällyttämistä, siten kuin kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 13-15 ja 17 artiklassa säädetään. Tämän päämäärän saavuttamiseksi jäsenvaltioiden ja komission pitäisi tehdä yhteistyötä rakennerahastoja koskevista yleisistä säännöksistä annetun asetuksen (EY) N:o 1260/1999 8 artiklassa säädetyn kumppanuuden puitteissa;

- kalakantojen tilan tieteellisen arvioinnin parantaminen sekä yhteisön että muilla kuin yhteisön vesillä;

- ympäristönsuojelupolitiikkaa koskevien seikkojen sisällyttäminen vesiviljelyalalle;

- kaukaisten vesialueiden kalastusta koskevan yhteisön strategian vahvistaminen kestävän kalastuksen edistämiseksi yhteisön vesialueiden ulkopuolella kansallisen ja/tai alueellisen tason yleisten ja kahdenvälisten kumppanuuksien avulla.

Edellä mainittujen yhteisen kalastuspolitiikan ensisijaisten hoitotoimien lisäksi jäsenvaltioiden tulisi pyrkiä täyttämään mahdollisimman lyhyellä aikavälillä luonnonsuojeludirektiiveistä [4] johtuvat velvoitteensa, etenkin Natura 2000 -alueisiin kuuluvien merialueiden määrityksen ja hoidon osalta. Jos näiden velvoitteiden täyttäminen edellyttää kalavarojen hoitotoimenpiteitä, siitä on ilmoitettava komissiolle. Tämän jälkeen komissio tutkii, onko neuvostolle aiheellista tehdä ehdotuksia.

[4] Luonnonvaraisten lintujen suojelusta annettu direktiivi 79/409/ETY ja luontotyyppien sekä luonnonvaraisen eläimistön ja kasviston suojelusta annettu direktiivi 92/43/ETY.

5. Täydentävät toimenpiteet

Sisällyttämisprosessin vahvistamiseksi ja sen täytäntöönpanon nopeuttamiseksi olisi toteutettava seuraavat toimet:

- tutkimusta koskevan kuudennen yhteisön puiteohjelman osana komissio pyrkii edistämään meren ekosysteemien parempaa tuntemusta ekosysteemiperusteisen kalavarojen hoidon täytäntöönpanemiseksi asteittain;

- komissio laajentaa hoitotoimenpiteitä muiden kuin kaupallisten lajien ja elinympäristöjen suojelemiseksi kalastus- ja vesiviljelytoiminnan vaikutuksilta ja tutkii operatiiviset vaatimukset, jotka liittyvät ennaltavarautumisen periaatteen täydelliseen soveltamiseen kaikkiin ympäristönsuojelullisia riskejä sisältäviin YKP:n näkökohtiin;

- komissio analysoi seuraavien periaatteiden soveltamisen seurauksia kalastus- ja vesiviljelyalalla: ennaltaehkäisy, ympäristövahinkojen torjuminen lähteillä ja saastuttaja maksaa;

- yhteisön puitteista yhteisen kalastuspolitiikan toteuttamista varten tarvittavien tietojen keruulle ja hallinnalle annetun asetuksen (EY) N:o 1543/2000 10 artiklan säännösten mukaisesti ja direktiiveistä 79/409/ETY ja 92/43/ETY johtuvien velvoitteiden tukemiseksi, jäsenvaltioiden olisi aloitettava tutkimuksia ja pilottihankkeita kalastus- ja vesiviljelysaaliita ja ympäristön välisiä suhteita koskevien perustietojen keräämiseksi;

- komission ja jäsenvaltioiden pitäisi olla tiiviisti yhteistyössä, jotta ne voivat edistää yhdennettyä rannikkoalueiden käyttöä ja hoitoa koskevien ohjelmien täytäntöönpanoa keinona käsitellä kestävään kehitykseen rannikkoalueilla liittyviä monimutkaisia ja herkkiä näkökohtia;

- komission ja jäsenvaltioiden olisi tiedon jakelua ja tietoisuuden lisäämistä koskevissa ohjelmissaan kiinnitettävä erityistä huomiota siihen, että alan sidosryhmät ja suuri yleisö ovat hyvin selvillä kalastuksen ja vesiviljelyn asemasta meren ekosysteemissä sekä ympäristönsuojelun näkökohtien sisällyttämistä koskevien yhteisön toimenpiteiden perussyistä, täytäntöönpanosta ja tuloksista;

- komissio harkitsee WTO:sta johtuvien yhteisön velvoitteiden kanssa yhteensopivia kauppaan liittyviä toimenpiteitä kestävien ja ympäristön kannalta järkevien kalastuskäytäntöjen edistämiseksi. Kansainvälisillä areenoilla hyväksyttyjä toimenpiteitä, olivatpa ne sitten yhteisöä sitovia tai ei, tarkastellaan niiden yhteisössä täytäntöönpanon kannalta;

- jäsenvaltiot ja komissio harkitsevat mahdollisuuksia edistää ympäristömerkeillä ympäristön kannalta järkeviä kalastuskäytäntöjä;

- komission ja jäsenvaltioiden olisi ongelmien ratkaisemiseksi saatettava asianmukaisten viranomaisten tietoon kaikki tapaukset, jotka liittyvät muuhun kuin YKP:n soveltamisalaan kuuluvista ihmisen toiminnoista meriympäristölle todistetusti aiheutuviin haitallisiin vaikutuksiin, jotka todennäköisesti vaikuttavat tuotannon ja kalansaaliiden vähentymiseen taikka saaliiden tai vesiviljelytuotteiden laatuun ja kuntoon.

6. Arviointi ja seuranta

Ympäristönsuojelun vaatimusten sisällyttämistä YKP:hen olisi seurattava indikaattoriperusteisen järjestelmän avulla. Tällaisen järjestelmän käyttöönottoa varten

- komission pitää ensiksi kuulla tieteellis-teknis-taloudellista kalastuskomiteaa mahdollisuudesta määrittää kokeellisesti alustavat indikaattorit kalavarojen hoidon edistymisen arvioimiseksi ympäristönsuojelun näkökulmasta ottaen huomioon keskeisten elinten edistyminen asiassa. Tieteellis-teknis-taloudellisen kalastuskomitean lausunnon perusteella komissio suunnittelee tällaisiin indikaattoreihin perustuvan kokeellisen seurantajärjestelmän, jonka on määrä olla toiminnassa vuonna 2003;

- tämän kokeellisen seurantajärjestelmän perusteella komissio esittää neuvostolle ja Euroopan parlamentille 31. joulukuuta 2005 mennessä kertomuksen YKP:n edistymisestä ympäristöseikoissa;

- jäsenvaltioiden odotetaan tutkimusta koskevan kuudennen puiteohjelman osana ja tiiviissä yhteistyössä tutkimuskeskusten ja ympäristövirastojen kanssa edistävän tutkimusta sen selvittämiseksi, miten edellä mainittu seurantajärjestelmä toimii YKP:tä koskevien keskeisten tietojen välittäjänä, jotta sen perusteella voidaan kehittää kattavampi seurantajärjestelmä viitearvioineen sekä aiheuttajia, paineita, tilaa, vaikutuksia ja vastatoimia osoittavine indikaattoreineen.

7. Kuuleminen

Kaikkiin ympäristönäkökohtien sisällyttämistä koskeviin päätöksiin pitäisi liittyä mahdollisimman laaja sidosryhmien kuuleminen jo päätöksenteon alkuvaiheissa etenkin neuvoa-antavassa kalatalous- ja vesiviljelykomiteassa (ACFA) ja tarvittaessa alueellisissa neuvoa-antavissa toimikunnissa.

8. Tavoitteet ja aikataulut (työohjelma)

Tämä toimintaohjelma on tarkoitus panna täytäntöön liitteen mukaisesti.

9. Uudelleentarkastelu

Komissio arvioi vuoden 2005 kertomuksissa, onko edellä kuvattuja toimia, kohteita ja määräaikoja tarpeen muuttaa.

LIITE

>TAULUKON PAIKKA>